《送鲜于子骏还朝兼简范景仁》
宋代·苏辙

蜀中耆旧今无几，相逢握手堪流涕。
倦游潦倒不还家，旧俗陵迟真委地。
钱荒粟帛贱如土，榷峻茶盐不成市。
诗书乡校变古法，节行故人安近利。
欲归长恐归不得，归去相欢定谁是。
低徊有似羊触藩，眷恋仅同鸡择米。
中山先生昔所爱，南都摄尹私相喜。
穷冬夜长一事无，灯火相従夜深睡。
读书万卷老不废，感寓百篇深有意。
俗吏惟知畏简书，穷途岂意逢君子。
春风归骑忽西顾，平日高谈应且止。
朝骑疋马事朝谒，莫就一床寻梦寐。
犹有城西范蜀公，买地城东种桃李。
花絮飞扬酒满壶，谈笑従容诗百纸。
红尘暗天独不知，白首相看两无愧。
古人避世金马门，何必柴车返田里。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。